La oss skape mennesket i vårt bilde …
Gud-lik og menneskelig - motsetning eller sammenheng?

Hva betyr det at vi er skapt i Guds bilde? Kan Gud gjenkjennes i mennesker? Hvordan da? Og hva betyr det egentlig å ligne Gud? Er det noen sammenheng mellom å være Gud-lik og menneske-lig? 
En utfordrende hverdagserfaring

- Kan du fikse en taxi til meg?
Hun sto litt rådvill. Det var lørdag ettermiddag, hun var akkurat ferdig med en undervisningsøkt for konfirmanter. Etter en slitsom uke hadde hun bestemt seg for å finne en hyggelig restaurant og unne seg en bedre middag. Så ble hun stanset av en av byens ”løse fugler”. Hun hadde sett ham før, det var ikke vanskelig å kjenne ham igjen. Ikke bare røpet klærne og fremtoningen på alle måter at det sto dårlig til med sanitær og hygieneforhold; han var også avhengig av rullestol. Han satt der foran henne og så spesielt medtatt ut i dag, syntes hun; ute av stand til å bevege seg med rullestolen på egenhånd.
Hun syntes jo litt synd på ham, ga han tjue kroner og hadde tenkt til å spasere videre da spørsmålet kom: - Jeg trenger en taxi. Kan du fikse en taxi til meg?
Hun så seg rundt. – Det er ingen taxiholdeplass i nærheten her, prøvde hun seg, men i det hun sa det, visste hun at hun ikke bare kunne gå videre. På konfirmantundervisningen som hun nettopp kom fra hadde et av temaene vært at den Den hellige Ånd kan lede mennesker gjennom utfordringer og innskytelser i hverdagen. Hun kjente at hun her ble utfordret til å ta på alvor undervisningen hun selv hadde vært med på å holde. 

Dermed befant hun seg kort tid etterpå trillende med rullestolen foran seg på vei gjennom gatene til nærmeste taxiholdeplass. I rullestolen satt en av samfunnets utstøtte i en heller miserabel forfatning. Hun kjente ubehaget vokse. Hva tenker folk om meg nå? Hva om jeg møter noen kjente? Hun ble vár for alle blikkene; de nedlatende, forargede og foraktende blikkene, flere enn hun hadde forestilt seg, faktisk. Når hun nå plutselig opplevde å bli identifisert med et av samfunnets ”utskudd” kjente hun hvor tøft og utfordrende det var å manøvrere seg gjennom byen i møte med den massive avvisningen og forakten som kunne ligge tykt utenpå folk. Hun kjempet med seg selv. For nettopp i møte med en slik nedverdigelse kjente hun at denne erfaringen berørte noe fundamentalt riktig i hennes liv som menneske og som kristen.
Visjonen om å forbedre det menneskelige

Det finnes en gammel visjon blant menneskene om å forbedre vår menneskelighet. Vi erfarer at vi er ufullkomne, at vi er svake. Konklusjonen er at det er noe galt med vår menneskelige natur. En konstruksjonsfeil, så å si, som vi må rette på. Og vi gjør våre beste forsøk på å forbedre konstruksjonen, både på individuelt og kollektivt plan. Ikke minst rundt nyttårstider er det mange av oss som tar seg selv i nakken. Men i følge statistikker og spørreundersøkelser er allerede den første uken i januar de brutte nyttårsforsettenes tid. Våre høytidelige løfter om å legge av oss uvaner, og på en eller annen måte bli bedre mennesker viser seg å være lite slitesterke når hverdagen kommer. Og så sier vi: Det er ikke så rart, jeg er jo bare et menneske. Og det er menneskelig å feile, det er menneskelig å falle i fristelse. 

Kanskje er det tid for å slå hull på to seiglivede myter: Den første at kristendommen har som mål å gjøre oss til bedre mennesker. Den andre at det er menneskelig å feile. Begge deler er like galt. 

Det er mulig at jeg spiller litt på språkets tvetydighet her, men jeg ønsker med disse formuleringene å peke på noe helt sentralt i kristen tenkning som jeg skal forsøke å utdype. For å ta det første først: Visjonen om å bli et bedre menneske, å forbedre det menneskelige, høres for så vidt ut som en god, borgerlig ide for et samfunn som skal fungere knirkefritt. Men det har aldri vært en kristen ide. Snarere har denne ideen skapt grobunn for noen av tidenes verste ismer. På veien mot målet om en forbedret menneskehet har man endt opp i en menneskeforakt med fatale konsekvenser.
Menneske: Bli hva du er!

Noen frykter kanskje at jeg her forsøker å slå beina under en kristen helliggjørelseslære, men det er ikke min intensjon, snarere tvert i mot. Mitt mål er nettopp å forsøke å si noe om hva kristen helliggjørelseslære handler om. For den handler ikke om at menneskets mål er å forbedre sin menneskelighet. Den handler ganske enkelt om at vi skal bli hellige, eller hel-like! I følge kristent menneskesyn er mennesket skapt i Guds, Den fullkomnes bilde. Vi er altså skapt Gud-like, det vil si hel-like. Det er ikke noe feil med konstruksjonen. Vårt problem er at vi er kommet i utakt med konstruktøren, og dermed også i utakt med oss selv, hva vi er skapt som og hva vi er skapt til.  Vår hel-likhet har fått en sprekk, vi er splittet og har mistet, forlatt eller forkludret noe av vår Gud-likhet, og dermed vår menneske-likhet, vår menneskelighet. Vårt mål er ikke å forbedre vår menneskelighet, men å bli hva vi er, bli mer menneske. Hva betyr det da?

Å gjenkjenne et grunnmønster

Mange av oss kan gjenkjenne elementer i erfaringen fra historien om møtet med alkoholikeren som ville ha hjelp til å finne taxi. Vi kjenner igjen motstanden og motviljen i møte med oss selv overfor en slik plutselig utfordring. Samtidig kan vi, om vi likevel handler, gjenkjenne opplevelsen av noe ”fundamentalt riktig”. Det er som om vi kastes ut av en søvn og inn i den virkelige virkeligheten. 

Hva er dette ”fundamentalt riktige”? Jeg tror det henger sammen med en gammel forståelse i kirken av et grunnmønster i mennesket. Et grunnmønster som er forankret i det at vi er skapt i Guds bilde. Kanskje forstår vi et sånt begrep lettere om vi forholder oss til det som noe som vi mer kan gjenkjenne enn forklare. Hva er det vi kan gjenkjenne? Kirkens svar er Jesus Kristus. Han er det sanne Guds bilde som kan gjenkjennes i hvert enkelt menneske. Hvordan er det mulig?
Fordi Jesus Kristus i sin menneskelighet representerer det alle mennesker var skapt til å være. Kirkefedrene, de store teologene i de første århundrene av kirkens historie, utla dette slik at allerede ved skapelsen var Kristus – slik han senere lot seg inkarnere – mønsteret som mennesket ble skapt etter. Gud Fader så på Jesus – og skapte mennesket. ”Han kom til sine egne”, skriver apostelen Johannes, og Han er det mest sanne menneske som noen gang har levd. Og om han står det også: ”Han er prøvet i alt, på samme måte som vi – men uten synd.” Det er menneskelig å falle for fristelser, menneskelig å feile, sier vi, fordi det er vår felles erfaring. Vi faller og vi feiler hele tiden. Men Jesus viser oss noe annet. Hans liv, det sanneste menneske som noen gang har levd, viser oss at det er u-menneskelig å falle i fristelse og gjøre gale eller uriktige ting. Nettopp det at vi gjør det, er det som gjør denne verden u-menneskelig og umenneskelig for veldig, veldig mange. 

Likevel: Når Jesus inkarneres, blir menneske, identifiserer han seg med sitt skaperverk – og med menneskeheten. Ikke bare med menneskeheten som abstrakt begrep, men med hvert enkelt menneske, oss umenneskelige mennesker. Når han lider og dør på korset bekrefter han denne totale identifikasjonen. Og nettopp når han lider og dør gir han oss en nøkkel til det menneskelige, til hvordan Guds bilde kan gjenkjennes i menneskene. 
For det første: Når Jesus, på vei til Jerusalem og sin lidelse og død, forteller om dommen i bilder om sauer og geiter, (Matt. 25) så er det tydelig at han på en særlig måte identifiserer seg med dem som lider nød. - Jeg var sulten, dere gav meg mat, jeg var tørst, dere gav meg drikke, jeg var fremmed, dere tok i mot meg, jeg var uten klær, dere kledde meg, jeg var syk, dere så til meg, jeg satt i fengsel, dere besøkte meg, 
Samtidig, så er det at Jesus lar seg fornedre i samsvar med de dypeste mysterier om hvem Han er – og dermed hvem Gud er. Guds sanne bilde i Jesus trer frem for oss nettopp i dette at han gir avkall på sin opphøyethet, identifiserer seg med de som er fornedret og lar seg selv fornedre i den andres sted. 
Den levende, hellige og treenige Guds bilde

Stadig flere i forskjellige lag av kristenheten oppdager i vår tid hvor mye vi har å lære av de nevnte kirkefedrene. De gamle teologene i kirken. Ikke fordi de var perfekte. De var på mange måter ”menneskelige”, det vil si at de hadde umenneskelige tilbøyeligheter, sånn som de fleste av oss. Men i den tidens vanskeligheter og stridigheter ga Gud dem likevel nåde til å både si å gjøre mye som har blitt stående som skatter i kirkens historie og som også vi kan lære veldig, veldig mye av. En av dem som lærer oss noe om det vi snakker om her, er Gregor av Nazians. Han var en utrolig sammensatt person. Helst ville han sitte på et kloster å studere hele livet, men mot sin vilje ble han stadig kastet ut i teologiske stridigheter og all verdens problemer og vanskeligheter i den praktiske kirkevirkeligheten. I ettertiden blir han først og fremst husket for teologisk klarsyn og sitt omfattende arbeid for at kirken skulle være trofast mot troen på den treenige Gud. 
Kampen for forståelsen av hvem Gud er, var for Gregor langt i fra en teoretisk debatt om teologiske begreper.  For Gud er ikke et abstrakt begrep som vi kan definere gjennom logiske resonnementer. Gregor var ikke spesielt begeistret for ”tørr” logikk. Gud er en levende realitet. Men ikke bare det: Alt som lever, lever fordi Gud gir det liv. Alt som finnes, finnes fordi Gud har skapt det. Når vi skal forstå virkeligheten må vi starte ved virkelighetens kilde – Gud. 
Når vi sier at mennesket er skapt i Guds bilde er det altså ikke likegyldig hva vi legger i begrepet Gud. Vi forholder oss lett til utsagnet som om Gud blir en ”knagg” å henge menneskets verdi og verdighet på. Men Gud er mer enn en knagg. Han er den levende, hellige, treenige Gud som er kilden til alt som lever og alt som finnes. Han er brennende engasjert i sitt skaperverk og på en mystisk måte kan han gjenkjennes i det – fremfor alt i mennesket; hans eget bilde på jorden.
Da Gud ble menneske i Jesus Kristus, åpenbarte han som sagt ikke bare hvem Gud er. Han åpenbarte også det sant menneskelige – det sanne gudsbildet i mennesket. Det mennesket vi alle var skapt til å være, som lever i fullkommen harmoni med sin himmelske Fars vilje. I Jesus Kristus finner vi igjen oss selv, vår sanne identitet. I ham kan også Guds bilde i oss fornyes. Hvordan? Jo, når Den Hellige Ånd tar bolig i oss, driver han oss til å etterligne Kristus! Til å ligne på Jesus! Det er på denne bakgrunnen at Paulus kan si: - Ha Gud som forbilde, dere som er hans elskede barn! (Ef. 5,1)
Gjør som Gud: Bli menneske!

Å ha Gud som forbilde er altså å ha Jesus som forbilde og etterligne ham. Men hvordan etterligner vi Jesus? Idet vi stiller spørsmålet, er det som en annen setning hos Paulus springer frem: ”Vis det samme sinnelag som Kristus Jesus!” skriver han i Filipperbrevet. Så tegner han Jesu verk på en måte som fremstår som et slags grunnmønster. På grunnlag av dette finner vi en teologi hos mange av kirkefedrene, ikke minst hos Gregor, som kanskje kan sammenfattes i det som sto tagget på en murvegg et sted: Gjør som Gud: Bli menneske!
Diakonien – et gudgitt privilegium

Det er dette bakteppet vi aner når vi leser en av Gregors vakreste prekener, ”Om kjærligheten til de fattige”. Gregor var selv engasjert i diakonalt arbeid. For han handlet dette ikke bare om en kristenplikt. Diakonien – tjenesten for de fattige og syke var i hans øyne et Gudgitt privilegium. Gjennom denne tjenesten får de kristne ikke bare anledning til å tjene sin Herre i de svake og utstøtte som han identifiserer seg med. Ikke bare bidrar man da til å gjenreise det krenkede gudsbildet i en bror eller søster. En slik tjeneste bidrar også til å gjenreise gudsbildet i en selv. Fordi vi etterligner Kristus blir Guds bilde også tydeligere i oss. ”menneskets slektskap med Gud viser seg aller tydeligst i evnen til å gjøre det gode,” sier Gregor. Denne evnen kommer selvfølgelig ikke fra oss selv uten Gud, den tanken tror jeg ikke en gang kunne streife Gregor – Gud er jo kilden til alt godt.
De spedalske – de foraktede

I sin preken løfter Gregor frem den gruppen mennesker som i hans egne omgivelser var blant de mest isolerte fra samfunnet, de spedalske. De er ikke bare isolert, de er utstøtt og behandles med forakt: Han sier
De fleste mennesker orker ikke være i nærheten av dem, ikke en gang se på dem. De unngår dem, blir uvel av dem og anser dem rett og slett som avskum. Dette er et større offer for dem enn selve sykdommen. De opplever at de faktisk blir hatet på grunn av sin ulykke. Jeg kan ikke holde ut å tenke på deres lidelser uten å begynne å gråte (…) En kjærlig velgjører i deres øyne er ikke en som gir dem en håndsrekning, men enhver som ikke hatefullt jager dem på flukt.
Når Gregor trekker frem de spedalske utfordrer han tilhørerne sine til å tenke over hva det vil si å ikke bare vise godhet innenfor ”behagelighetens grenser”. Kristus fornedret seg for vår skyld og gav oss av sin guddommelige rikdom på en måte som overgår alt. Skulle vi så unngå å vise menneskelighet fordi det er for ubehagelig?
Når han peker på de spedalske utfordrer han dem som hører på også på hva menneskers gudbilledlighet ligger i. Ligger den i kroppen vår? Betyr det at Guds bilde i de spedalske sakte, men sikkert smuldrer bort? Gregor maler lidelsene deres for tilhørerne på en måte som må ha presset frem tårene hos flere enn han selv. De er lemlestet, sier han, på en måte som gjør at man vanskelig kan si hva som er mest grufullt, de lemmene og kroppsdelene som er borte, eller de vansirede og deformerte som fortsatt er der. Kroppene deres er så motbydelige at en mor ønsker at hennes eneste sønn aldri var født. En far driver bort ham som engang var hans kjæreste lys i livet. Forgjeves kan de spedalske sitte i veikanten å rope: ”Du var en gang min nærmeste venn!”

Likevel: Disse menneskene, sier Gregor, enten dere liker det eller ikke, er våre brødre i Gud, de har del i den samme natur som oss, formet av den samme jord, vevd av bein og sener, kledd med kjøtt og hud. De har den samme del i gudsbildet som vi har, og bærer det i sin lidelse kanskje tydeligere! Kristus døde for dem som for oss. De er våre felles arvinger til livet. 
Kroppen og gudsbildet

Gudsbildet ligger med andre ord ikke i at kroppen vår er fullkommen. Dette betyr ikke at kroppen ikke er en del av gudsbildet. Gregor medgir at han opplever forholdet til kroppen som deltager i gudsbildet vanskelig. På den ene siden kriger den mot meg og min vilje til å behage Gud. Samtidig er den min ”medtjener” og ”medarving”. Jeg gir den mat og styrker den som min venn og unnflyr den som min fiende. Om jeg undertrykker den, mister jeg min hjelper i mitt kall – å gjøre de gode gjerningene som Gud har gjort ferdige for meg. Jeg må derfor ta meg av den som en bror og medtjener til ære for ham som ”forenet meg med den”. 
Samtidig lærer vi i møte med de spedalske at kroppen er forgjengelig, et skrøpelig telt. At den brytes ned og forgår gjør den ikke mindre verdifull. Om den er fullkommen i sitt ytre er den heller ikke mer verdifull. Det er hva vi under våre gitte omstendigheter bruker den til som er viktig. Et vakkert ytre kan nok sammen med resten av skaperverket vitne om Guds fullkommenhet og sans for skjønnhet, men Guds egen skjønnhet avspeiler seg i følge Gregor mer enn noe i vakre handlinger – som han regner opp og beskriver: Gjestfrihet, nestekjærlighet, tålsomhet, overbærenhet, selvbeherskelse, utholdenhet, å leve i bønn, renhet, enkelhet, tilbaketrukkethet og stillhet, osv.
Oss selv i vår neste – vår egen verdighet
I møte med dem som lider, kan vi se vår egen forgjengelighet, og dette er et viktig poeng hos Gregor. Når vi strekker ut hånden til en som lider, gjør vi det like mye til oss selv. For rollene kunne like gjerne vært byttet om. Hva vet vi om vår fremtid og når og hvordan vår egen forgjengelighet gir seg utslag? Mens vi ennå har mulighet, mens vi ennå er blant de privilegerte, la oss ta vare på vår egen verdighet gjennom å hjelpe de svake. 
Å ta vare på vår verdighet og handle i samsvar med den, det er det sentrale. Det handler ikke om en generell veldedighet for å kjøpe oss god samvittighet. Heller ikke om å kunne rose oss av vår helgenaktighet. Men de fattige, de som lider, gir oss anledning til å handle i samsvar med vår menneskelige verdighet. Det er dette det handler om når kirkefedrene bruker et begrep som mange steiler ved: Menneskenes guddommeliggjørelse. Dette handler ikke om at vi blir mer enn mennesker, men mer mennesker ved å handle menneskelig. Da blir vi nemlig det vi er skapt til å være: Guddoms-like, eller guddommelige. Derfor kan en venn av Gregor, med samme navn, Gregor av Nyssa si: 
Barmhjertighet og gode gjerninger er handlinger Gud elsker. De guddommeliggjør dem som praktiserer dem og innprenter i dem godheten … : Slik blir de avbilder av Ham, den over all forstand rene, som er alle tings opphav.
Motstanden i oss selv og Guds bilde i de foraktede
Denne andre Gregor erkjenner motstanden i oss i møte med de syke og spedalske når han sier:
Men, sier du, det er vanskelig å takle avskyen som de fleste mennesker naturlig føler i møte med den syke. I sannhet; jeg deler din oppfatning: Det er vanskelig! Men om jeg sier at det er et verdifullt oppdrag [å ta seg av dem], har jeg da sagt at det ikke krever anstrengelse? 

I dette fanger han opp noe av det som er sentralt også hos Gregor av Nazians når han trekker frem nettopp de spedalske. For er det slik at disse, eller de fattige, har større del i gudsbildet enn andre? Nei, ikke i seg selv. Men når Kristus på en særlig måte identifiserer seg med de lidende, er det fordi det er i disse Guds bilde særlig tråkkes på og foraktes. Det er i møte med dem som verden avviser og forakter kampen står om menneskets verdighet og vernet av Guds bilde i vår neste. Det er i møte med disse det avsløres om vi har Gud som forbilde, han som i følge Paulus utvalgte ”det som i verdens øyne er svakt, […] for å gjøre det sterke til skamme.” Og han fortsetter: ”- Ja, det som i verdens øyne står lavt, det som blir foraktet, det som ikke er noe, det utvalgte Gud for å gjøre til intet det som er noe”.
Vi lar oss lett blende av ”det som er noe”. Vi respekterer det sterke, vellykkede og vakre. Gud kjenner oss bedre. Han vet at bak den forgjengelige ytre fasaden hos et hvert menneske, gjemmer det seg en dypere bevissthet, et svakt og ubeskyttet jeg. Et jeg som er livredd for å bli foraktet, tråkket på og utnyttet. Så beskytter vi ofte oss selv gjennom å bygge opp en sterk og vellykket fasade. Men det er ikke slik vi hegner om vår menneskelige verdighet. Den hegner vi om ved å ofre fasaden, ofre det forgjengelige, inntil vårt eget liv, for å verne den menneskelige verdighet hos den andre – og særlig hos de svake.

Når Guds bilde i våre medmennesker foraktes, verner vi oss selv ved å kjempe for deres verdighet, enten det er de gamle, syke og døende – som lever et ”uverdig liv” eller barnet i en fortvilet mammas mage som ingen vil ha og hun ikke orker å takle presset ved å bære frem. Det kan være en medstudent eller en kollega som fryses ut eller trakasseres eller den narkomane og prostituerte på gaten. 

Eller det kan være jenta på et bilde jeg fikk tilsendt av en som hørte at jeg skulle holde forelesning med Guds bilde i menneskene som tema. Bildet viser et utsnitt av en sykeseng, og en hånd som holder i en annen. Sammen med bildet fikk jeg følgende tekst:
Ei jente på 18 år en natt hun holdt på å dø.

· Hun har aldri kunnet løpe, gå eller sitte. 

· Hun kan ikke snakke. 

· Hun kan ikke spise. 

· Hun vil aldri få en kjæreste. 

· Hun kan ha 1000 epilepsianfall på et døgn. 

· Hun må suges for slim hver dag. 

· Hun kan dø i natt. 

Det kristne håpet gir oss lov til å tro at en dag skal Gud reise også henne opp; ennå flottere, gladere og vakrere enn hun noensinne kunne ha blitt her på jorden. Men det kristne menneskesynet sier oss også at om ikke vi behandler henne med verdighet, med respekt og omsorg, så er det gudsbildet i oss som viskes ut og avstumpes, ikke gudsbildet i henne.
Og det handler om alkoholikeren i rullestol. Han det handlet om innledningsvis. For det var denne utfordringen som lå foran henne da hun møtte ham: Var hun villig til å sette til side den avskyen som vi alle så lett kjenner på? Var hun villig til å nedverdige seg selv og trille rundt på denne stinkende og begredelig utseende mannen? Å nedverdige seg selv – og dermed likevel handle i samsvar med sin egen menneskelige verdighet?

Jeg vet ikke om hun ble takket etterpå. Kanskje ikke – for hva har vel verden lært denne mannen om takknemlighet? Vi kunne jo ønske at slike mennesker i det minste var en smule sympatiske – slik at de vekket sympati i oss. Men å ha Gud som forbilde krever noe mer enn sympati.
Guds lidenskapelige ømhet

Det er farlig å forsøke å beskrive hvilken egenskap i mennesket som aller tydeligst viser vår gudbilledlighet. For hvilken egenskap er viktigst hos Gud? Guds egenskaper kan ikke settes opp mot hverandre. Allikevel, om vi følger mange av kirkens teologer og såkalte mystikere i historien vil de si at når alle Guds egenskaper samles er det ett ord som står igjen – skjønnhet. Hvilken skjønnhet? 
Den som uttrykker seg gjennom hans handlinger. Kanskje kan vi fortsette med å si at noe av det som tydeligst åpenbarer seg i Guds handlinger er en kjærlighet som best beskrives med det engelske ordet compassion, på norsk ville vi kunne si lidenskapelig ømhet. Kanskje er det dette som aller sterkest er fortrengt hos Kain når han dreper sin bror, og som Jesus Kristus står som et motstykke til. 
”Vi må ikke ligne Kain,” sier Johannes. Vårt kall er å elske Kristus og ligne ham: ”Hva kjærlighet er, har vi lært av at Jesus ga sitt liv for oss. Så skylder også vi å gi vårt liv for våre søsken.” (1. Joh. 3,12 ff) Derfor, for å avslutte med Gregor av Nazians: 

Mens vi ennå kan: la oss besøke Kristus, la oss helbrede Kristus, la oss gi Kristus å spise, la oss kle Kristus, la oss ta i mot Kristus, la oss ære Kristus!
� Denne artikkelen bygger på åpningsforelesningen som undertegnede holdt ved semesteråpningen på Norsk Lærerakademi BM i januar, som igjen var basert på min artikkel ”Ha Gud som forbilde!” i tidsskriftet Over Alt nr 4/05.





